text: Nordjyllands Politi efterlyser en mand, som har begået røveri mod Q8 på Markedsvej i Hobro. Det skete klokken halv otte lørdag morgen. Manden kom ind i butikken, hvor han truede sig til et mindre pengebeløb og cigaretter. Ekspedienten så ikke noget våben, men røveren havde hånden i lommen og indikerede derved, at der kunne være et våben. Det oplyser vagtchef hos Nordjyllands Politi, Bent Højgaard. Manden beskrives som midt i 20'erne, han havde mørkt hår, en spids næse og et markant ansigt. Under røveriet bar han en mørk vinterjakke, mørke bukser og lyse tennissko. Med sig havde han en form for sportspose, fortæller vagtchefen. Efter røveriet gik manden ud af butikken og syd ud af byen. Har man oplysninger i sagen, kan Nordjyllands Politi kontaktes på telefon 1-1-4.
summary: Tidligt lørdag morgen begik en ung mand røveri mod en tankstation i Hobro. Politiet leder stadig efter manden.